שרק (מוזיקאי)

שי הורוביץ (נולד ב-28 בנובמבר 1995), הידוע בשם הבמה שרק (או באנגלית: ShrekDiMC) הוא ראפר וזמר ישראלי, חבר בצמד "שרק וצוקוש".

ביוגרפיה
הורוביץ גדל ביישוב שערי תקווה שבשומרון למשפחה דתית לאומית. הוא החל ליצור מוזיקה בגיל 14. החל משנת 2016 העלה קטעי ראפ שלו ליוטיוב, בהם לעיתים אירח את חבריו. בהמשך הצטרף להרכב "כנען מיוזיק גרופ", לצד הראפרים דראפט ו-SXL, ונהג להשתתף באירועי באטל ראפ לצד ראפרים נוספים מסצנת ההיפ הופ הישראלי.

בשנת 2018 חבר לראפר צוקוש, תחת הצמד "שרק וצוקוש", והוציאו את סינגל הבכורה שלהם, "בראש שלי". באוגוסט 2019 יצא אלבום הבכורה שלהם, "בראש שלי", בחברת התקליטים של הראפר סאבלימינל, "תאקט רקורדס". ב-2020 הוציא הצמד אלבום נוסף, "באנו לתקן". בשנת 2021 הודיעו על פירוק הצמד. לאחר הפירוק, השתתף שרק באלבום הבכורה של צוקוש, "שלם", בשיר "רוקסטאר".

ביולי 2022 הוציא את סינגל הסולו הראשון שלו לאחר פירוק הצמד, "רילקסי", ובספטמבר אותה השנה הוציא את אלבום הבכורה שלו, "ראפרטואר", שהופק במלואו על ידי חברו לצמד לשעבר צוקוש. עוד באותו החודש, התארח באלבומו השני של צוקוש, "ילד זין", בשיר "חרטא". בהמשך השנה יצא אלבומו השני, "רילקסי". באלבום משתתפים אופק אדנק, ביג סאזו, לירון דהן, רון נשר, צוקוש ומיכאל סוויסה.

ב-3 באוגוסט 2023 הוציא את הסינגל "חייאתי" עם רואי אדם, שהגיע למקום ה-54 במצעד "היטליסט" של מאקו.

ב- 26 באוקטובר 2023 יצא השיר "תרקוד לנצח" שכתב עבור הזמר הישראלי עומר אדם והרכב הטראנס הפסיכדלי הישראלי אינפקטד מאשרום. השיר יצא בצל מלחמת חרבות ברזל והוקדש לזכר נרצחי הטבח במסיבת הטבע ליד רעים.

חיים אישיים 
הורוביץ מתגורר בפתח תקווה.

דיסקוגרפיה

אלבומי אולפן
2022: ראפרטואר
2022: רילקסי

שרק וצוקוש 
 2019: בראש שלי (בהרכב שרק וצוקוש)
 2020: באנו לתקן (בהרכב שרק וצוקוש)

קישורים חיצוניים

הערות שוליים

ראפרים ישראלים
זמרים-יוצרים ישראלים
יוצאים בשאלה
ישראלים שנולדו ב-1995